PRIENŲ ŠVIETIMO PAGALBOS TARNYBOS

2023 METŲ VEIKLOS ATASKAITA

VADOVO PRANEŠIMAS

Prienų švietimo pagalbos tarnyba (toliau – Tarnyba) – Kauno g. 1 A, LT-59147, Prienai, tel.: 8 319 52081, el. p.: svietimocentras@prienai.lt; www.svietimocentras.prienai.lm.lt

Tarnyba įsteigta – 2004-07-01.

Tarnybos pagrindinė paskirtis – švietimo pagalbos teikimas.

Tarnyba – akredituota institucija iki 2026-01-04 (LR ŠMSM 2021-01-05 ISAK Nr. V-13).

Tarnyboje patvirtintas 14,4 etato pareigybių skaičius: direktorius (1 et.), direktoriaus pavaduotojas (1 et.), metodininkas (2 et.), logopedas (1 et.), specialusis pedagogas (1 et.), psichologas (1 et.), socialinis pedagogas (1 et.), karjeros specialistas (2,4 et.) vaikų ir paauglių psichiatras (0,5 et.), administratorius (1 et.), buhalteris (1 et.), kompiuterininkas (0,5 et.), darbininkas (0,5 et.), valytojas (0,5 et.). Dirba 18 darbuotojų.

Pagrindinė paskirtis – švietimo pagalbos įstaiga, kurios pagrindinė veikla yra teikti mokiniui, mokytojui ir / ar mokyklai pedagoginę psichologinę, informacinę, konsultacinę, kvalifikacijos tobulinimo ir kitą pagalbą.

Prienų savivaldybės ugdymo įstaigose, 2023-09-01 duomenimis, mokosi 366 specialiųjų ugdymosi poreikių turintys mokiniai / vaikai (toliau – SUP turintys mokiniai), iš jų:

- 37 ikimokyklinio ugdymo įstaigose / skyriuose,

- 12 priešmokyklinio ugdymo grupėse,

- 43 specialiojo ugdymo skyriuje,

- 274 bendrojo ugdymo mokyklose (161 pagrindinio ugdymo, 104 pradinio, 9 vidurinio ugdymo pakopose).

SUP turintys mokiniai sudaro 10,86 proc. nuo visų savivaldybės ugdymo įstaigose besimokančių mokinių skaičiaus. Lyginant su 2022 metais, kai savivaldybės ugdymo įstaigose mokėsi 322 SUP turintys mokiniai (sudarė 9,42 proc.), tokių mokinių skaičius 2023 m. padidėjo – 1,44 proc. Kalbėjimo ir kalbos sutrikimus turi 744 mokiniai, t. y. 4,17 proc. daugiau nei 2022 metais.

Vertinant mokinių skaičiaus bei SUP turinčių mokinių skaičiaus dinamiką rajono ugdymo įstaigose, stebimas bendro mokinių skaičiaus mažėjimas, o SUP turinčių mokinių skaičius didėja (žr. 1 pav.).

1 pav. Mokinių, lankančių IUK, PUG, 1–12 klases, skaičius ir SUP turinčių mokinių skaičiaus dinamika rajono ugdymo įstaigose.

STRATEGINIŲ VEIKLOS TIKSLŲ ĮGYVENDINIMAS

Tarnybos 2022–2024 m. strateginis planas parengtas ir, suderinus su Prienų rajono savivaldybės administracijos direktoriumi, patvirtintas 2022 m. gegužės 10 d. direktoriaus įsakymu Nr. (1.3)VI-24. Strateginio plano prioritetai: A. KLIENTO PERSPEKTYVA B. ORGANIZACINĖ PERSPEKTYVA 1. Suaugusiųjų asmenų socialinė įtrauktis ir asmeninis tobulėjimas. 2. Palankios profesinio tobulėjimo aplinkos kūrimas, siekiant užtikrinti atnaujintų bendrųjų programų diegimo ir įtraukties procesų dermę. 3. Savalaikis pedagoginis psichologinis įvertinimas ir kompleksinė pagalba tenkinant vaiko ugdymo(si) poreikius ankstyvajame amžiuje. 4. Mokyklų bendruomenių ir visuomenės teigiamų nuostatų stiprinimas ir pagalbos teikimas dėl įtraukties švietime. 5. Sąlygų mokinių savirealizacijai bei saviraiškai (konkursai, olimpiados, konferencijos ir kt. renginiai) sudarymas, siekiant aukštesnių mokymosi rezultatų. 1. Įstaigos veiklos kokybės įsivertinimas. 2. Šiuolaikinių komunikacijos priemonių plėtojimas įstaigos veiklai organizuoti. C. PARAMOS PERSPEKTYVA D. MOKYMOSI PERSPEKTYVA 1. Tarpinstitucinio bendradarbiavimo ryšių stiprinimas. 2. ES struktūrinių bei kitų fondų, programų rengimas ir įgyvendinimas. 3. Materialinės bazės gerinimas. 4. Įstaigos įvaizdžio formavimas, atpažinimo viešoje erdvėje kūrimas. 1. Personalo bendrųjų ir profesinių kompetencijų tobulinimas. 2. Mokymasis dalijantis gerąja patirtimi.

Siekdama įgyvendinti strateginius prioritetus, tarnybos bendruomenė išsikėlė tikslą: užtikrinti teikiamų paslaugų prieinamumą ir kokybę. Šio tikslo įgyvendinimui parengtame tarnybos 2023 metų veiklos plane buvo numatyti šeši tikslai:

1. Sudaryti palankias profesinio tobulėjimo sąlygas, siekiant užtikrinti atnaujintų bendrųjų programų diegimo ir įtraukties procesų dermę.

Tikslui pasiekti buvo parengta 12 ilgalaikių kvalifikacijos tobulinimo (toliau – KT) programų, skirtų ikimokyklinio, priešmokyklinio, pradinio ugdymo pedagogams, švietimo pagalbos specialistams ir vaiko gerovės komisijos (toliau – VGK) nariams, ugdymo įstaigų bendruomenėms, neformaliojo švietimo pedagogams, įvairių dalykų mokytojams. 3 iš jų skirtos pedagoginių darbuotojų kompetencijų, reikalingų dirbti pagal atnaujintas bendrojo ugdymo programas, tobulinimui ir 3 – pedagoginių darbuotojų kompetencijų, reikalingų įtraukties principui įgyvendinti, stiprinimui. Pagal ankstesniais metais ir 2023 metais parengtas KT programas organizuotas 71 KT renginys (seminarai, konferencijos, edukacinės išvykos-seminarai, paskaitos, praktiniai gerosios patirties renginiai, stažuotė), kuriuose dalyvavo 1789 asmenys. Iš jų 12 KT renginių buvo skirti atnaujintų bendrojo ugdymo programų įgyvendinimui. Bendra šių renginių trukmė 76 val., juose dalyvavo 334 pedagogai. 13 KT renginių buvo skirti kompetencijų, reikalingų darbui su įvairiomis specialiųjų ugdymosi poreikių turinčių mokinių grupėmis, tobulinimui. Šių renginių trukmė – 78 val., juose dalyvavo 500 dalyvių. Koordinuojant 21 dalykinio metodinio būrelio veiklą, buvo sėkmingai vykdoma metodinė veikla. Iš viso organizuoti 87 metodiniai renginiai (pasitarimai, posėdžiai, metodinės išvykos, metodinės dienos ir kt.), kuriuose dalyvavo 785 pedagoginiai darbuotojai. Rajoninei metodinių darbų parodai „Įtraukiojo ugdymo praktika: patirtys, sėkmės ir iššūkiai“ buvo pateikta 19 darbų, kuriuos parengė 24 pedagogai. Organizuota rajoninė konferencija „Įtrauktis švietime – tai galimybės augti ir tobulėti kiekvienam“, joje dalyvavo 178 asmenys. Mokyklų metodinės tarybos nariams organizuota metodinė išvyka į Lietuvos aklųjų ir silpnaregių ugdymo centro Sutrikusios raidos vaikų konsultavimo skyrių.

2. Sudaryti sąlygas mokinių savirealizacijai, saviraiškai ir kūrybiškumui puoselėti.

Pagal parengtus Prienų rajono vaikų ir mokinių rajoninių olimpiadų, konkursų ir kitų renginių 2022–2023, 2023–2024 m. m. planus ataskaitiniais metais įvyko 82,42 proc. suplanuotų dalykinių olimpiadų, konkursų ir kitų renginių, skirtų įvairių gebėjimų mokinių gabumams ir kūrybiškumui atsiskleisti (žr. 1 lentelė.).

1 lentelė. Renginių mokiniams suvestinė pagal formą, renginių ir dalyvių skaičių.

Renginio forma / metai	Renginių skaičius	Dalyvių skaičius
2021 m.	2022 m.	2023 m.	2021 m.	2022 m.	2023 m.
Olimpiados	15	18	18	269	514	464
Konkursai	21	31	30	1454	1932	2929
Šventės, festivaliai, konferencijos ir kiti renginiai	9	16	27	665	1567	1862
Iš viso:	45	65	75	2388	4013	5255

Suorganizuota 18 dalykinių olimpiadų, kuriose dalyvavo 464 mokiniai, juos parengė 114 mokytojų, 101 mokytojas dalyvavo komisijos darbe vertinant užduotis. Įvyko 57 įvairūs rajoniniai renginiai: konkursai, šventės, parodos, varžybos, žygiai ir kt., kuriuose dalyvavo 4790 mokinių. Konkursų ir varžybų vertinimo komisijose dalyvavo 182 mokytojai, mokinius ruošė 602 pedagogai. Lyginant su 2022 m., 2023 m. renginių skaičius padidėjo 13,33 proc., renginiuose dalyvavusių mokinių skaičius padidėjo 23,60 proc., mokinius rengusių mokytojų skaičius – 4,47 proc. Daugiau mokytojų dalyvavo ir užduočių rengime bei mokinių darbų vertinime. Organizuoti 3 renginiai SUP turintiems mokiniams, bei mokinių-rajoninių olimpiadų, konkursų ir varžybų nugalėtojų šventė „Pasidžiaukime kartu“, kurioje dalyvavo daugiau kaip 250 mokinių. Šventės metu 18 mokinių apdovanoti Prienų rajono savivaldybės mero padėkos raštais, 25 mokiniai – Prienų rajono savivaldybės administracijos Švietimo ir sporto skyriaus vedėjo padėkos raštais, 20 mokinių – Prienų švietimo pagalbos tarnybos direktoriaus padėkos raštais. 2023 metais Prienuose įvyko Lietuvos mokinių etninės kultūros olimpiados Sūduvos regioninis etapas, kurį Tarnyba kartu su Etninės kultūros globos taryba. Regioniniame etape dalyvavo 21 mokinys iš šešių savivaldybių (Kauno rajono, Šakių rajono, Vilkaviškio rajono, Prienų rajono, Kalvarijos, Marijampolės).

3. Užtikrinti profesinio orientavimo paslaugų teikimą švietimo įstaigose.

Nuo 2022 metų lapkričio mėnesio devynioms Prienų rajono bendrojo ugdymo mokykloms teikiame profesinio orientavimo paslaugas (Prienų rajono savivaldybės administracijos projektas „Kokybiškų karjeros paslaugų teikimas realioje ir virtualioje aplinkoje“ (Nr. 09.4.1-ESFA-V-735-02-0001). 2023 m. karjeros specialistai pravedė 172 ugdymo karjerai užsiėmimus, įvyko 53 individualios konsultacijos, suorganizuota 16 profesinio informavimo renginių rajono mokyklose bei rajoninė karjeros žinių konferencija 8–12 kl. mokiniams „Ateities įgūdžių tendencijos jaunimui“, kurioje dalyvavo 217 mokinių.

4. Didinti švietimo pagalbos prieinamumą įvairių specialiųjų ugdymosi poreikių turintiems mokiniams, užtikrinant savalaikės pagalbos teikimą rajoniniu lygmeniu.

Siekiant užtikrinti savalaikį specialiųjų ugdymosi poreikių įvertinimą, pagalbos teikimą ir konsultavimą buvo atlikti 149 kompleksiniai pedagoginiai psichologiniai specialiųjų ugdymosi poreikių įvertinimai (75 pirminiai ir 74 pakartotiniai). Lyginant su 2022 metais įvertinimų atlikta 17,45 proc. daugiau visose ugdymo pakopose. Specialistai parengė 149 specialiojo ugdymo ir švietimo pagalbos skyrimo pažymas dėl specialiųjų ugdymosi poreikių pirminio / pakartotinio įvertinimo, specialiojo ugdymosi ir švietimo pagalbos skyrimo, 18 pažymų dėl Pagrindinio ugdymo pasiekimų patikrinimo pritaikymo ir 4 pažymas dėl Brandos egzaminų pritaikymo SUP turintiems mokiniams.

Mokiniams, mokytojams, tėvams / globėjams, švietimo pagalbos specialistams, mokyklų administracijos atstovams buvo teikiama savalaikė konsultacinė pagalba. Suteikta 161 individuali psichologo konsultacija, 65 gydytojo vaikų ir paauglių psichiatro konsultacijos. Teikta individuali specialioji pedagoginė pagalba: pravestos 47 individualios pratybos. Tėvų prašymu atlikta 16 kalbos raidos vertinimų, pateiktos kalbos ugdymo rekomendacijos, pravesta 43 individualios logopedinės pratybos. Buvo atlikti 3-jų vaikų brandumo mokyklai vertinimai. Su tėvais / globėjais aptartos 22 būsimų priešmokyklinio ugdymo grupės mokinių ir 21 būsimo pirmoko, turinčių SUP, ugdymosi pasiekimai, galimybės bei akcentuota ugdymo(si) poreikių tenkinimo tęstinumo užtikrinimo svarba.

Tarnybos specialistai kartu su mokyklų VGK nariais, ugdymo įstaigų atstovais, vaiką ugdančiais pedagogais bei mokinių tėvais aptarinėjo sudėtingesnius įtraukties atvejus. Šiuo tikslu buvo bendradarbiauta su „Žiburio“ gimnazijos, „Revuonos“, Skriaudžių ir Balbieriškio pagrindinių mokyklų bendruomenėmis. Buvo organizuotos 3 metodinės-konsultacinės dienos, kurios vyko „Ąžuolo“ progimnazijoje, „Revuonos“ ir Skriaudžių pagrindinėse mokyklose. Specialistai pravedė 3 seminarus, skaitė 4 paskaitas, dalyvavo 5-iuose Prienų rajono savivaldybės VGK posėdžiuose.

5. Plėtoti neformalaus suaugusiųjų švietimo kokybiškų paslaugų prieinamumą Prienų rajono savivaldybėje, atsižvelgiant į rajono bendruomenės poreikius ir esamas galimybes.

Prienų rajono Trečiojo amžiaus universiteto (toliau – TAU) veikla buvo organizuojama pagal 2022–2023 (antrojo pusmečio) bei 2023–2024 (pirmojo pusmečio) mokslo metų „Sveikos gyvensenos, dvasinio tobulėjimo ir saviraiškos“ programas. Įvyko 25 renginiai, vidutiniškai po tris renginius per mėnesį: 13 paskaitų, 4 kelionės (trys Lietuvoje ir viena užsienyje), edukacija, skaitmeninio raštingumo mokymai, susitikimai, universiteto uždarymo / atidarymo šventės. 2022–2023 m. m. veikloje dalyvavo 204 rajono gyventojų, 2023–2024 m. m. prašymus pateikė 232 rajono gyventojai. Užsiėmimus lankė ne tik Prienų miesto gyventojai, bet ir iš atokesnių rajono vietų: iš Šilavoto, Žemaitkiemio, Strielčių, Balbieriškio, Jiestrakio, Pakuonio ir kt. Paskaitose dalyvavo Prienų globos namų gyventojai.

Baigtas įgyvendinti „Erasmus+“ KA1 programos projektas „Suaugusiųjų švietėjų, dirbančių su vyresnio amžiaus žmonėmis, skaitmeninių kompetencijų ir emocinio intelekto ugdymas“. Parengta 12 val. trukmės „Savęs pažinimo ir emocinio intelekto ugdymo“ programa TAU lankytojams ir pagal ją pravesti 6 užsiėmimai. Organizuoti TAU lankytojams skaitmeninio raštingumo mokymai „Zoom“ vaizdo konferencijų ir pokalbių platformos naudojimo galimybės“ bei dvi nuotolinės paskaitos. Iš viso projekto veiklose dalyvavo 74 TAU lankytojai.

Bendradarbiaujant su kitomis rajono neformalų suaugusiųjų švietimą vykdančiomis institucijomis (Prienų krašto muziejus, Prienų socialinių paslaugų centras, Prienų r. savivaldybės visuomenės sveikatos biuras, Prienų kultūros ir laisvalaikio centras, Prienų J. Marcinkevičiaus viešoji biblioteka), dalintasi informacija apie organizuojamus renginius, vykdomas veiklas, organizuoti jų darbuotojams mokymai, kuriuose dalyvavo 75 asmenys. Palaikomas ryšys su nacionaline TAU asociacija nuolat keičiantis svarbia informacija.

Dalyvavome LR švietimo, mokslo ir sporto ministerijos įgyvendinamame „Erasmus+“ projekte „Nacionalinis suaugusiųjų švietimo darbo plano koordinatorius: Lietuva“, koordinavome Prienų rajono savivaldybės komandos veiklas. Projekto įgyvendinimo metu teikėme duomenis projekto rengėjams UAB „Visionary Analytics“, rengiantiems suaugusiųjų švietimo būklės Prienų rajone tyrimą, telkėme komandą ir dalyvavome kontaktiniuose ir nuotoliniuose renginiuose, dalinomės patirtimi, rinkome dalyvių grupes į KT renginius besimokantiems suaugusiesiems: kompiuterinio raštingumo mokymus mažiau galimybių turintiems savivaldybės gyventojams ir emocinio intelekto ir tarpasmeninio bendravimo įgūdžių lavinimo mokymus suaugusiųjų švietėjams. Mokymuose iš viso dalyvavo 39 vyresnio amžiaus asmenys (ne pedagogai).

6. Užtikrinti teikiamų paslaugų kokybę didinant darbuotojų profesionalumą, turtinant materialinę bazę.

Kiekvienam Tarnybos darbuotojui buvo sudarytos sąlygos bendrųjų ar / ir profesinių kompetencijų plėtojimui. Darbuotojai dalyvavo seminaruose, konferencijose, paskaitose, metodinėse dienose, edukacinėse išvykose ir kt. Iš viso per 2023 metus darbuotojai dalyvavo 77 kvalifikacijos tobulinimo renginiuose. Bendradarbiaudami su kitų savivaldybių institucijomis, teikiančiomis specialiąją pedagoginę, socialinę ir psichologinę pagalbą, keitėmės gerąja švietimo ir konsultavimo patirtimi su Kėdainių švietimo pagalbos tarnybos specialistais, su Alytaus, Varėnos, Druskininkų, Lazdijų ir Marijampolės pedagoginių psichologinių ir švietimo pagalbos tarnybų specialistais organizuotuose bendruose metodiniuose renginiuose.

Turtinant materialią bazę bei gerinant darbuotojų darbo sąlygas, įsigyta metodinių priemonių darbui su klientais (metodinės knygos, priemonės), IT priemonių, biuro baldų.

2023 metų Tarnybos veiklos plano išsami įgyvendinimo analizė pateikta Prienų švietimo pagalbos tarnybos 2024 metų veiklos plane (https://spt.prienai.lm.lt/veiklos-programos/).

______________________________